Asiasta kertoo Twitter-tilillään rikostoimittajan työnantaja New Vision -lehti.

Suomalaismiehen kuolemaa tutkinut rikostoimittaja Charles Etukuri on miehen työnantajan mukaan kaapattu. MOSTPHOTOS/KUVAKAAPPAUS TWITTERISTÄ JA FACEBOOKISTA

Suomalaismiehen kuolemasta uutisoinut toimittaja on kaapattu Ugandassa. Kaappaus tapahtui tiistaina Ugandan pääkaupungissa Kampalassa.

Kaapatun toimittajan Charles Etukurin työnantaja New Vision -lehti uskoo, että kaappauksen on tehnyt turvallisuuspalvelu.

New Vision -lehden päätoimittajan mukaan Etukuri sai negatiivisia viestejä suomalaismiehen tapausta koskeneen uutisointinsa jälkeen.

- Turvallisuuspalvelu kaappasi (abduct) toimittaja Charles Etukurin New Visionin pääkonttorista Kampalasta, ugandalainen New Vision -lehti kertoo Twitter-tilillään.

Lehden mukaan Charles Etukurin kaapanneessa autossa oli viisi armeijapukuista henkilöä sekä kuljettajana toiminut henkilö tavallisissa vaatteissa.

Mikäli yllä oleva tviitti ei näy, voit katsoa sen täältä.

Päivityksen kommenteissa kysytään lehdeltä, oliko päivityksessä tarkoitettu pidätystä kaappauksen asemesta. Lehden mukaan kaappaus-sanaa on kuitenkin käytetty tarkoituksella.

- Kaappausta, lehti vastasi tiukasti.

Etukurin tapauksesta uutisoineen ugandalaisen The Independent -lehden mukaan asiasta on ilmoitettu poliisille.

Suomalaismiehen oli määrä jakaa esitteitä AMW-panssariajoneuvoista Ugandassa. PATRIA

Erikoinen kuolema

Iltalehti on kertonut useaan otteeseen suomalaismiehen kuolemasta ugandalaisessa Pearl of Africa -luksushotellissa. Mies on kuollut viime viikon maanantaina Kampalan pääkaupungissa sijaitsevassa hotellissa. Mies kuoli epäselvissä olosuhteissa.

Paikallisen poliisin tiedottaja on kertonut aiemmin Iltalehdelle, ettei rikoksen mahdollisuutta ole suljettu pois, mutta sitä ei kuitenkaan pidetä todennäköisenä.

Kuolinsyy selvinnee tällä viikolla.

Alun perin suomalaismiehen mukana ollut paikallinen nainen oli pidätettynä, mutta hänet vapautettiin myöhemmin. Miehen hotellihuoneesta löydettiin huumeita. Sitä ei ole kuitenkaan tarkennettu, kenen päihteet ovat.

Päivää ennen kuolemaa mies oli saapunut Kampalaan ja esitteli lentokentällä kutsukirjeen. Kutsukirjeen allekirjoittajana oli Ugandan valtion sisäisen turvallisuuspalvelun ISO:n johtaja, eversti Frank Bagyenda Kaka.

Miehellä oli lupa esitellä valtionyhtiö Patrian mukaan panssariajoneuvoja paikallisille puolustusviranomaisille.

Hieman yli 40-vuotias mies oli perheellinen ja kotoisin pääkaupunkiseudulta.

Iltalehti haastatteli aiemmin eversti Frank Bagyenda Kakaa, jonka mukaan kutsukirje oli väärennetty.

- Lentokentältä otettiin kiinni yksi huijareista, eversti muun muassa sanoi.

Negatiivisia viestejä

Toimittajan kaappauksesta uutisoinut Ugandan The Independent -lehti on haastatellut kaapatun toimittajan työnantajaa, New Vision -lehden päätoimittajaa, Barbra Kaijaa.

Hänen mukaansa ei voida sanoa sataprosenttisen varmasti, että armeijapukuiset kaappaajat olisivat turvallisuuspalvelun työntekijöitä, mutta hän uskoo niin.

Kaijan mukaan tutkiva toimittaja Etukur kirjoitti viikonloppuna suomalaismiehen " epäselvissä olosuhteissa tapahtunutta kuolemaa " käsittelevän jutun.

- On uskottu, että hänet on tapettu - eivätkä ihmiset, jotka ovat tehneet sen, ehkä ole iloisia siitä (uutisoinnista). Uskon, että tämä on syy (kaappaukseen).

Kaija perustelee kovaa väitettään sillä, että kaapattu toimittaja Charles Etukuri sai vihamielisiä viestejä viikonlopun uutisointinsa jälkeen.

- Kun puhuin toimittajiemme kanssa, se osoitti, että hän oli saanut joitakin negatiivisia viestejä tämän jälkeen. Ne on välitetty poliisille ja tapausta tutkitaan, Kaija kertoo The Independent -lehdelle.